“WTI-BRENT” พุ่งแรง 2% หลัง “โอเปกพลัส” หั่นการผลิตครั้งใหญ่ในรอบ 2 ปี
ราคาน้ำมัน WTI พุ่งทะลุ 88 “เบรนท์” ทะลุ 93 ดอลลาร์/บาร์เรล หลังโอเปกพลัสหั่นการผลิตครั้งใหญ่สุดรอบ 2 ปี โดยมีมติปรับลดกำลังการผลิต 2 ล้านบาร์เรล/วันในเดือนพ.ย.
ราคาน้ำมัน WTI พุ่งทะลุ 88 “เบรนท์” ทะลุ 93 ดอลลาร์/บาร์เรล หลังโอเปกพลัสหั่นการผลิตครั้งใหญ่สุดรอบ 2 ปี
5 ต.ค. 2565

ผู้สื่อข่าวรายงานว่า สัญญาน้ำมันดิบล่วงหน้าดีดตัวขึ้นในวันนี้ ล่าสุด WTI พุ่งขึ้นทะลุ 88 ดอลลาร์ ขณะที่น้ำมันดิบเบรนท์ทะลุ 93 ดอลลาร์ หลังกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติปรับลดกำลังการผลิตครั้งใหญ่ที่สุดในรอบ 2 ปี
โดย ณ เวลา 22.11 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ย. ซึ่งมีการซื้อขายที่ตลาด NYMEX บวก 1.54 ดอลลาร์ หรือ 1.78% สู่ระดับ 88.06 ดอลลาร์/บาร์เรล ส่วนราคาน้ำมันดิบเบรนท์บวก 1.84 ดอลลาร์ หรือ 2.00% สู่ระดับ 93.64 ดอลลาร์/บาร์เรล
บริษัทเจพีมอร์แกนออกรายงานระบุว่า ราคาน้ำมันในตลาดอาจพุ่งแตะระดับ 100 ดอลลาร์/บาร์เรลในไตรมาส 4 ท่ามกลางภาวะตึงตัวในตลาด
ทั้งนี้ โอเปกพลัสได้เสร็จสิ้นการประชุมในวันนี้ โดยที่ประชุมมีมติปรับลดกำลังการผลิต 2 ล้านบาร์เรล/วันในเดือนพ.ย.
การปรับลดกำลังการผลิตดังกล่าว เป็นการปรับลดกำลังการผลิตครั้งใหญ่ที่สุดของโอเปกพลัสนับตั้งแต่ปี 2563 และเป็นการปรับลดกำลังการผลิตติดต่อกันเป็นเดือนที่ 2
สมาชิกโอเปกพลัสจัดการประชุมที่กรุงเวียนนา ประเทศออสเตรีย โดยเป็นการประชุมแบบพบหน้ากันเป็นครั้งแรกนับตั้งแต่เดือนมี.ค.2563 ซึ่งเป็นช่วงที่เริ่มเกิดการแพร่ระบาดของโควิด-19
ก่อนหน้านี้ โอเปกพลัสมีมติลดกำลังการผลิต 100,000 บาร์เรล/วันในเดือนต.ค. ซึ่งเป็นการปรับลดกำลังการผลิตเป็นครั้งแรกนับตั้งแต่ปี 2563 เพื่อพยุงราคาน้ำมันในตลาด
นอกจากนี้ โอเปกพลัสเพิ่มกำลังการผลิต 432,000 บาร์เรล/วันในเดือนมิ.ย. รวมทั้งเพิ่มการผลิต 648,000 บาร์เรล/วันทั้งในเดือนก.ค.และส.ค. ก่อนที่จะเพิ่มการผลิตเพียง 100,000 บาร์เรล/วันในเดือนก.ย.
สำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐลดลง 1.4 ล้านบาร์เรลในสัปดาห์ที่แล้ว ขณะที่นักวิเคราะห์คาดว่าลดลง 1.5 ล้านบาร์เรล